Politiet i Skive har nu sigtet yderligere to unge mænd for at stå bag overfaldet af den 38-årige mand, der lørdag eftermiddag blev kørt ned og efterfølgende slået med et baseball-bat på Dalgas Allé i Skive.

Overfaldet skete på baggrund af uoverensstemmelser i moskeen på H. C. Ørsteds Vej tidligere lørdag.

Allerede lørdag blev den første mand sigtet, og de nu tre sigtede mænd er henholdsvis 24, 25 og 26 år og er alle en del af indvandrergrupperingen, der i den seneste tid har været meget omtalt i Skive.

- Vi kan ikke udtale os yderligere på nuværende tidspunkt, men vi kan ikke udelukke, at der kommer flere sigtelser i sagen, siger politiassistent hos lokalpolitiet i Skive, Niels Bach.